Francesca Simon

Grázlik Gabo v hlavnej úlohe

21. DIEL

Ukážka z elektronickej knihy

Francesca Simon vyrastala v slnečnej Kalifornii. Na univerzitách v Yale a v Oxforde vyštudovala stredovekú históriu a literatúru. V súčasnosti žije s rodinou v Londýne. Napísala vyše päťdesiat kníh a za knižku Grázlik Gabo a snežný obor získala v roku 2008 cenu za najlepšiu detskú knihu v súťaži Galaxy British Book Awards.

Emily Lethbridgeovej

Text © Francesca Simon 2012

Illustrations © Tony Ross 2012

Translation © Darina Zaicová 2013

Slovak edition © Vydavateľstvo SLOVART, spol. s r. o.,

Bratislava 2013

Všetky práva vyhradené. Žiadna časť tejto knihy sa nesmie reprodukovať ani šíriť v nijakej forme ani nijakými prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému a podobne, bez predchádzajúceho písomného súhlasu vydavateľa.

Z anglického originálu Francesca Simon: Horrid Henry’s Monster Movie, ktorý vyšiel vo vydavateľstve Orion Publishing Group, London 2012, preložila Darina Zaicová.

Zodpovedná redaktorka Elena Slobodová

Editorka Katarína Škorupová

Sadzba a zalomenie ITEM, spol. s r. o., Bratislava

Tlač Patria I, spol. s r. o., Prievidza

ISBN 978-80-556-0868-6

10 9 8 7 6 5 4 3 2 1

www.slovart.sk

Vytvorenie elektronickej verzie Dibuk, s. r. o., 2020

1

GRÁZLIK GABO V HLAVNEJ ÚLOHE

Grázlik Gabo zbožňoval horory. Veľmi rád sa schúlil v čiernom pohodlnom kresle s vrecúškom pukancov, bublinkovou malinovkou a šokovaný dejom podchvíľou vyskakoval od strachu. Zbožňoval kvílenie duchov, bahnité močiare a krvilačné obludy. A vystrašiť ho bola naozaj drina. UÁÁÁÁÁÁÁÁÁÁÁÁÁÁÁÁÁÁ!

Vzorný Vilko nemal rád horory. Nerád sa schovával za čierne pohodlné kreslo, nerád si zakrýval oči a šokovaný vyskakoval od strachu. Neznášal duchov, močiare i obludy. Aj Santa Klaus by ho vydesil, keby príliš nahlas zaspieval ho, ho, ho!

Kvôli Vilkovi – najväčšej trasorítke na svete – rodičia Gaba nikdy na žiadny horor nevzali.

A práve teraz v kine beží ten najlepší, najstrašidelnejší a najdesivejší. Grázlik Gabo by urobil všetko na svete, len aby ho mohol vidieť.

„Na ten film nepôjdeš, a basta,“ krútila hlavou mama.

„Zabudni naň, Gabo,“ krútil hlavou otec. „Je príliš strašidelný.“

„Ale ja zbožňujem horory!“ zvrieskol Gabo.

„Ja nie,“ odsekla mama.

„Ani ja,“ dodal otec.

„Nemám rád hororové filmy,“ zapojil sa do debaty Vzorný Vilko. „Nemôžeme si namiesto toho pozrieť Veľký králičí skok?“

„NIE!“ nadul sa Grázlik Gabo.

„Upokoj sa, Gabo,“ chlácholila ho mama.

„Ale všetky decká ho už videli,“ nariekal Grázlik Gabo. „Len ja nie.“

Náladová Naďa bola na filme v kine a vyhlásila, že to je ten najlepší horor všetkých čias.

Prchká Petronela ho videla tri razy. „A ešte naň pôjdem trikrát,“ chválila sa.

Drzý Dávid povedal, že cestou z kina bežal a kričal od strachu.

„JÁÁÁÁÁÁÁÁÁÁÁÁÁÁÁÁÁÁÁJ!“

Grázlik Gabo to už nemohol vydržať, tak veľmi túžil vidieť ten film. Ale mal smolu. Aj včera ho dávali v kine a on doma trucoval a škrípal zubami.

Preto takmer neveril vlastným ušiam, keď popoludní prišiel Dávid a vyhlásil:

„Mám Upírskeho umrlca na dévedéčku. Prídeš po škole ku mne a pozrieme si ho?“

Nezaváhal ani na okamih.

Grázlik Gabo sa vtlačil na pohovku medzi Drzého Dávida a Premúdreho Prokopa. Tackavý Tóno sa usalašil na dlážke vedľa Zúrivého Zdena a Rýchleho Riša. Svedomitý Samko sedel na stoličke. Tvár si zakrýval dlaňami. Dokonca dorazila aj Náladová Naďa s Mrzutou Mimi a handrkovali sa, ktorá bude sedieť v kresle a ktorá na zemi.

„Tak, kamoši, ide sa na to,“ oznámil Drzý Dávid. „Najlepší horor na svete. Pripravení?“

„Hej!“

Len čo zazneli desivé tóny klavíra, Grázlik Gabo stuhol na pohovke.

Na obrazovke sa zjavil temný hlboký les.

„Ja sa bojím!“ zakvílil Svedomitý Samko.

„Zatiaľ sa nič nestalo,“ zavrčal Gabo.

V hrôzostrašnom tmavom lese bežali chlapec a dievča.

„Môžem sa pozrieť?“ pípol Samko.

Koniec ukážky